b"\n_START_ARTICLE_\nUbe\xc5\xbena hitrost\n_START_PARAGRAPH_\nUb\xc3\xa9\xc5\xbena hitr\xc3\xb3st (tudi dr\xc3\xbaga k\xc3\xb3zmi\xc4\x8dna hitr\xc3\xb3st) je v fiziki za dano gravitacijsko polje najmanj\xc5\xa1a hitrost, ki jo telo potrebuje, da se brez pogona neskon\xc4\x8dno oddalji od vira gravitacijskega polja, oziroma da ne pade nazaj ali da ne ostane v tiru na dolo\xc4\x8deni razdalji od izvora. Na telo pri tem ne sme delovati nobena zunanja sila razen sile te\xc5\xbenosti (tedaj je na primer telo brez raketnega pogona), ne sme biti trenja (na primer med Zemljinim ozra\xc4\x8djem \xe2\x80\x93 kar odgovarja prostemu padu) in ne sme biti gravitacijskega valovanja (na primer pri zelo masivnih telesih kot so nevtronske zvezde ali \xc4\x8drne luknje). V nekaterih primerih so za dva ali ve\xc4\x8d izvirov druga\xc4\x8dni pogoji. Druga\xc4\x8de pa je telo masna to\xc4\x8dka, katerega masa je zanemarljiva glede na maso izvora. Ube\xc5\xbena hitrost je v splo\xc5\xa1nem tako hitrost, ki jo mora telo dose\xc4\x8di, da\xc2\xa0\xc2\xbbpobegne\xc2\xab\xc2\xa0gravitacijskemu polju._NEWLINE_Ube\xc5\xbena hitrost je neodvisna od smeri in je skalarna koli\xc4\x8dina, tako da samo ime niti ni primerno. Pravilno bi jo imenovali\xc2\xa0\xc2\xbbube\xc5\xbena velikost hitrosti\xc2\xab. Najpreprostej\xc5\xa1i na\xc4\x8din, s katerim pridemo do ena\xc4\x8dbe za ube\xc5\xbeno hitrost, je s pomo\xc4\x8djo energijskega zakona. Telo mora imeti vsaj toliko kineti\xc4\x8dne energije kakr\xc5\xa1en je porast potencialne energije za premik do neskon\xc4\x8dne vi\xc5\xa1ine._NEWLINE_Ube\xc5\xbena hitrost je opredeljena \xc5\xa1e stro\xc5\xbeje kot za\xc4\x8detna hitrost, ki je potrebna za gibanje od za\xc4\x8detne to\xc4\x8dke v gravitacijskem potencialnem polju do neskon\xc4\x8dnosti. Ali druga\xc4\x8de, telo, ki se za\xc4\x8dne gibati iz mirovanja v neskon\xc4\x8dnosti in pada proti masi, bo prispelo do povr\xc5\xa1ine s hitrostjo, enako ube\xc5\xbeni. Po navadi je za\xc4\x8detna to\xc4\x8dka na povr\xc5\xa1ini planeta ali naravnega satelita. Na povr\xc5\xa1ini Zemlje je ube\xc5\xbena hitrost pribli\xc5\xbeno 11,2 km/s. Na vi\xc5\xa1ini 9000 km v\xc2\xa0\xc2\xbbvesoljskem prostoru\xc2\xab\xc2\xa0je nekaj manj kot 7,1 km/s._NEWLINE_Za telo, ki se vrti okrog svoje osi je ube\xc5\xbena hitrost glede na njegovo povr\xc5\xa1ino odvisna od smeri vrtenja. Vrtilna hitrost Zemlje na ekvatorju je 465 m/s proti vzhodu in je ube\xc5\xbena hitrost proti vzhodu glede na Zemljino povr\xc5\xa1ino pribli\xc5\xbeno 10,7 km/s.\n_START_SECTION_\nVe\xc4\x8d virov\n_START_PARAGRAPH_\nUbe\xc5\xbena hitrost iz to\xc4\x8dke v polju z ve\xc4\x8d viri izhaja iz skupne potencialne energije na kilogram v tej legi, relativno na neskon\xc4\x8dnost. Potencialne energije vseh virov se preprosto se\xc5\xa1tejejo. Za ube\xc5\xbeno hitrost je to kvadratni koren se\xc5\xa1tevkov kvadratov ube\xc5\xbenih hitrosti vseh lo\xc4\x8denih virov._NEWLINE_Na primer, na Zemljini povr\xc5\xa1ini je ube\xc5\xbena hitrost za kombinacijo Zemlje in Sonca \xe2\x88\x9a(11,2\xc2\xb2 + 42,1\xc2\xb2) = 43,6 km/s. To pomeni, da je za pobeg iz Oson\xc4\x8dja potrebna hitrost 13,6 km/s relativno na Zemljo v smeri Zemljinega tirnega gibanja, ker se hitrost potem doda hitrosti tega gibanja, ki zna\xc5\xa1a 30 km/s.\n_START_SECTION_\nGravitacijski izvir\n_START_PARAGRAPH_\nV nami\xc5\xa1ljenem primeru enakomerne gostote je hitrost, ki bi jo predmet dosegel, \xc4\x8de bi bil spu\xc5\xa1\xc4\x8den v nami\xc5\xa1ljeni vakuumski luknji od povr\xc5\xa1ine Zemlje do njenega sredi\xc5\xa1\xc4\x8da, enaka ube\xc5\xbeni hitrosti, deljeni s \xe2\x88\x9a2, to je hitrosti v kro\xc5\xbenem tiru na nizki nadmorski vi\xc5\xa1ini. Temu ustrezno je ube\xc5\xbena hitrost iz sredi\xc5\xa1\xc4\x8da Zemlje ve\xc4\x8dja od ube\xc5\xbene hitrosti na povr\xc5\xa1ini za faktor \xe2\x88\x9a1,5._NEWLINE_Izbolj\xc5\xa1an izra\xc4\x8dun upo\xc5\xa1teva tudi dejstvo, da Zemljina masa proti sredi\xc5\xa1\xc4\x8du ni enakomerno porazdeljena. To povzro\xc4\x8di ve\xc4\x8dje hitrosti.\n_START_SECTION_\nTir\n_START_PARAGRAPH_\n\xc4\x8ce ima prosto padajo\xc4\x8de telo na poljubni to\xc4\x8dki ube\xc5\xbeno hitrost za to to\xc4\x8dko, potem to velja za celotni tir. \xc4\x8ce je gravitacijski vir simetri\xc4\x8dno krogelno telo, je tir parabola (paraboli\xc4\x8dni tir) ali pa njegov del, pri tem pa je sredi\xc5\xa1\xc4\x8de vira njegovo gori\xc5\xa1\xc4\x8de ali pa del premice skozi vir. \xc4\x8ce se giblje stran od vira, se imenuje ube\xc5\xbeni tir, v nasprotnem primeru pa tir ujetja. Oba sta znana tudi kot tira C3 = 0._NEWLINE_\xc4\x8ce ima telo ube\xc5\xbeno hitrost glede na Zemljo, ta \xc5\xa1e ni zadostna, da ube\xc5\xbei iz Oson\xc4\x8dja. Tako tir v bli\xc5\xbeini Zemlje spominja na parabolo, dlje stran pa se ukrivi v elipti\xc4\x8dni tir okrog Sonca.\n_START_SECTION_\nHitrost svetlobe\n_START_PARAGRAPH_\n\xc4\x8ce je ube\xc5\xbena hitrost enaka svetlobni hitrosti, je ube\xc5\xbeno telo \xc4\x8drna luknja. Tak\xc5\xa1no telo je neposredno nevidno, saj vsa svetloba 'pade' nazaj na njegovo povr\xc5\xa1ino."